Lucrările vor începe imediat după finalizarea etapelor procedurale legate de documentaţie şi avize. Parcul Nicolae Romanescu este unul dintre cele mai frumoase şi recunoscute parcuri naturale din lume, fiind totodată unul dintre brand-urile Craiovei. Modernizarea vizează, printre altele, betonarea fundului lacului, astfel încât apa să fie mai curată, refacerea aleilor, refacerea podurilor şi a podeţelor, vor fi amenajate noi foişoare, stâlpii de iluminat vor arăta ca la 1900, în genul celor deja instalate în centrul istoric, băncile vor fi din fontă. Ideea principală este să se respecte fidel planurile arhitectului francez Edouard Redont, cel care a gândit parcul la solicitarea fostului primar al Craiovei, Nicolae Romanescu. În plus, vor fi montate camere de supraveghere pentru siguranţa vizitatorilor. De asemenea, vor apărea toalete publice moderne. În acest moment, infrastructura parcului este destul de degradată, podul mare a ieşit din garanţie şi se impun lucrări de consolidare, iar instalaţia de iluminat are nevoie de îmbunătăţiri.

Foto: panoramio.com.